《鬻妇叹》
宋代·陈棣

凶年老弱难相保，归与妇谋谋不早。
啼饥满耳不忍闻，待得麦秋人已槁。
有辞欲说重酸辛，欲说未说眉再颦。
就令相视饥饿死，何当持汝归富人。
朝归富人夕得粟，数口尚堪同食粥。
愁容敛袂哽不言，稚子牵衣惊且哭。
答云至此奈若何，离别孰与性命多。
他年丰稔五谷熟，勿吝百金来相赎。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。